Gedagte vir die dag: Kniel by anderFoto: pixabay.com Niemand moet net aan homself dink nie. Elkeen moet ook aan die ander om hom dink. (Filippense 2:4) Mense het verskillende behoeftes. Natuurlik is daar dié wat ’n groot nood vir materiële dinge het, maar daar is ook dié wat so bitter graag iets ánders wil hê. Dié wat glad nie ware liefde ken nie, party wat dalk juis nóú met stukkende, seer of verwerpte harte loop, die siekes of selfs dié wat hoop verloor het. In elke gemeenskap is daar mense met leë harte. Daar is die duisende wat nog nie van Jesus se liefde vir hulle gehoor het nie. Dan is daar dié wat smag na aandag, wat ’n geduldige oor of dalk ’n simpatieke skouer nodig het. Sommige begeer dalk dat daar net iémand sal wees wat vir hulle sal bid of wat vir hulle sal sê: “Jy is kosbaar. Hoe kan ek jou help?” Waar, hoe en by wie dink jy kan jy in hierdie tyd gaan kniel? Wie se hart kan jy troos en vir wie kan jy hoop bring? Bid dat die Gees jou die moed sal gee om dit daadwerklik te dóén! Here Jesus, wys my waar ek u hande en voete kan wees.